OBH 2921/2000.
Az állampolgári jogok országgyűlési biztosának jelentése
Előadó: Tomolák Katalin

Az Alkotmány 67. § (1) bekezdésében deklarált gyermekek védelméhez és támogatásához való joggal összefüggésben nem okoz alkotmányos visszásságot, ha az eljáró közigazgatási szerv élve törvényben biztosított jogával a támogatás módját, a gyermek érdekeit figyelembe véve állapítja meg.
	Panaszos beadványában sérelmezi, hogy a települési önkormányzat  gyermeke után megállapított rendszeres gyermekvédelmi támogatást március hónaptól napközi otthoni térítési díj címén az iskolának utalja, ezzel rákényszerítve a gyermeket, hogy a napközit vegye igénybe.
	A települési önkormányzat tájékoztatása és a részünkre megküldött iratok alapján az alábbiakat állapítottam meg:
Az általános iskola és a községi Gyermekvédelmi Szolgálat jelezte a hivatalnak azt, hogy több tanulónak a szülei nem megfelelően gondoskodnak gyermekeikről. Ezek olyan szülők, akiknek többsége rendszeres gyermekvédelmi támogatásban részesül.
Miután a képviselő-testület nem látta biztosítottnak, hogy a szülők a támogatást rendeltetésszerűen használják fel, a már védelembe vett és rendszeres gyermekvédelmi támogatásban részesülő gyermekek esetében annak  természetbeni juttatásként történő kifizetéséről határozat formájában döntött.
	A gyermekek védelméről és a gyámügyi igazgatásról szóló 1997. évi XXXI. törvény (Gyvt.) 18. § (1) bekezdése úgy rendelkezik, hogy e törvény, valamint a települési önkormányzat rendelete szerint az önkormányzat képviselő-testülete a jogosult gyermeknek rendszeres gyermekvédelmi támogatást folyósít.
	A Gyvt. 28.§ (1) bekezdése pedig kimondja, hogy a települési önkormányzat döntése alapján a rendszeres gyermekvédelmi támogatás természetbeni ellátás formájában is nyújtható, különösen a védelembe vett gyermekek számára.
	Fentiek alapján megállapítom, hogy a képviselő testület egyedi döntése nincs ellentétben a törvényi szabályzással, hiszen arra maga a törvény ad felhatalmazást, ezért a települési önkormányzat eljárásával az Alkotmány 67. § (1) bekezdésében deklarált gyermekek védelméhez és támogatásához való joggal összefüggésben visszásságot nem okozott. Az önkormányzat mérlegelésének alapját képező tényeket nem vizsgáltam.

Budapest, 2000. október 10.

Gönczöl Katalin